2.1 ปัจจัยความเสี่ยง

ปัจจัยความเสี่ยงที่มีผลกระทบต่ออุตสาหกรรม

จากการเปิดการค้าเสรีระหว่างประเทศเป็นผลให้อุตสาหกรรมเครื่องประดับอัญมณีมีการแข่งขันทางการค้าเพิ่มสูงขึ้นไม่ว่าจะเป็นรูปแบบ
คุณภาพ ตลอดจนราคาสินค้า
ประกอบกับการขยายตัวอย่างต่อเนื่องของตลาดเครื่องประดับอัญมณีส่งผลให้แรงงานฝีมือไม่พอเพียงต่ออุปสงค์ที่เพิ่มขึ้นของตลาด
อีกทั้งความผันผวนของอัตราแลกเปลี่ยน
รวมถึงนโยบายลดค่าเงินของรัฐบาลสหรัฐอเมริกาเพื่อเพิ่มความสามารถในการแข่งขันทางการค้าในตลาดโลก
ประกอบกับการฟื้นตัวทางเศรษฐกิจ และฐานะการเงิน การคลังของประเทศไทย
จึงเป็นผลให้ค่าเงินบาทเทียบกับเงินดอลล่าร์สหรัฐฯ แข็งค่าขึ้นตามลำดับ
ซึ่งผลกระทบต่อผลประกอบการโดยรวมของอุตสาหกรรมเครื่องประดับอัญมณีไทย

จากสภาวะการณ์ดังกล่าวบริษัทฯ จึงดำเนินแผนนโยบายกระจายฐานการผลิตทั่วภูมิภาคเอเชีย
การพัฒนารูปแบบสินค้าผ่านศูนย์พัฒนาผลิตภัณฑ์ พร้อมทั้งสร้างตราสินค้าและจัดจำหน่ายเอง
ตลอดจนดำเนินโครงการฝึกอบรมพัฒนาแรงงานฝีมือเพื่อรองรับกับการเติบโตของตลาด
นอกจากนี้บริษัทฯ ลดความเสี่ยงจากการจัดจำหน่ายโดยกระจายการขายกว่า 40
ประเทศรวมทั้งขยายตลาดผ่านบริษัทจัดจำหน่ายย่อยในต่างประเทศ

ปัจจัยความเสี่ยงที่มีผลกระทบต่อการดำเนินงานของบริษัท

1. ปัจจัยความเสี่ยงด้านการขายและผลิต

จากภาวะแวดล้อมที่เปลี่ยนแปลงอย่างรวดเร็วเป็นผลให้ลูกค้าต้องการลดการเก็บสินค้าคงคลัง
และต้องการรูปแบบสินค้าที่พัฒนามากขึ้น รวมทั้งต้องการสินค้าหลายระดับราคาและคุณภาพ

บริษัทฯ ได้มีการใช้เทคโนโลยีสมัยใหม่ร่วมในการออกแบบ และลดขั้นตอนในการผลิต
รวมทั้งกระจายฐาน

การผลิตทั่วภูมิภาคเอเชียเพื่อรักษาความสามารถในการแข่งขันด้านระดับราคาและคุณภาพสินค้า

2. ปัจจัยความเสี่ยงด้านทรัพยากรบุคคล

จากการขยายตัวของตลาดในประเทศและต่างประเทศอย่างต่อเนื่องเป็นผลให้มีบุคคลากรที่มีศักยภาพทั้งทางด้านการตลาด
การเงินและการผลิต ไม่เพียงพอต่อความต้องการตลอดจนอัตราค่าจ้างขั้นต่ำ
เงินเดือนและค่าแรงภายในประเทศที่ได้มีปรับขึ้นมาทุกปี

บริษัทฯ ได้จัดโครงการฝึกอบรมผู้บริหาร พนักงาน และนักศึกษาทวิภาคีเพื่อรองรับกับขยายงาน
ตลอดจนสร้างระบบผลตอบแทนผลงานเพื่อรักษาบุคลากรที่มีศักยภาพรวมทั้งมีการขยายการลงทุนเพิ่มในเวียดนามและจีนที่ยังคงมัอัตราค่าจ้างที่ต่ำกว่าเราเพื่อยังคงไว้ซึ่งต้นทุนที่ต่ำที่จะทำให้สามารถแข่งขันในตลาดโลกได้อย่างต่อเนื่อง

3. ปัจจัยความเสี่ยงด้านการเงิน

3.1 จากการส่งออกสินค้าไปยังต่างประเทศ และการนำเข้าวัตถุดิบ (ประมาณ 43%
ของวัตถุดิบทั้งหมด) เพื่อใช้ในการผลิตสินค้า
เป็นผลให้อาจมีกำไรหรือขาดทุนจากความผันผวนของอัตราแลกเปลี่ยน

บริษัทฯ ได้ตระหนักถึงความเสี่ยงอันเกิดจากความผันผวนของอัตราแลกเปลี่ยนดังกล่าว
จึงได้ทำการป้องกัน ความเสี่ยงโดยการใช้สัญญาซื้อขายเงินตราล่วงหน้า (Forward Contract)
และใช้วิธีทำธุรกรรมในสกุลเงินเดียวกัน (Natural Hedge)

3.2
ความเสี่ยงด้านการให้สินเชื่ออันเกี่ยวเนื่องจากความล่าช้าในการรับชำระหนี้ทั้งจากลูกหนี้การค้าทั่วไปและลูกหนี้การค้ากิจการที่เกี่ยวข้องกัน

บริษัทฯ ได้มีนโยบายในการให้สินเชื่อแก่ลูกค้ารายใหม่อย่างรอบคอบ
มีการบันทึกข้อมูลเกี่ยวกับลูกค้าซึ่งจะทำให้สามารถตรวจสอบได้ทันทีเมื่อมีการสั่งซื้อสินค้า
นอกจากนี้บริษัทฯ มีนโยบายติดตามหนี้รวมถึงการควบคุมลูกหนี้
และติดต่อกับลูกหนี้อย่างใกล้ชิดตลอดจนการตั้งสำรองเผื่อหนี้สงสัยจะสูญสำหรับลูกค้าที่มีปัญหา
จึงคาดว่าจะไม่ได้รับความเสียหายจากการผิดนัดชำระหนี้

4. ปัจจัยความเสี่ยงด้านการวางแผนและข้อมูลสารสนเทศ

จากเครือข่ายของบริษัทฯซึ่งประกอบด้วยฐานการผลิตและจัดจำหน่ายที่กระจายตามภูมิภาคสำคัญของโลกเป็นผลให้มีการนำระบบสารสนเทศเข้ามาเพิ่มประสิทธิภาพในการดำเนินงาน
อย่างไรก็ตามระบบสารสนเทศอาจประสบกับข้อจำกัดทางเทคนิคบางประการทำให้ข้อมูลสำคัญของบริษัทจะไม่สามารถใช้งานตามที่ต้องการ

กลุ่มบริษัทฯ
ได้มีการเตรียมการสำหรับกรณีฉุกเฉินรองรับการสูยหายของข้อมูลโด้ยมีการจัดทำระบบสำรองข้อมูลทั้งแบบรายวัน
รายสัปดาห์ และรายเดือน
ซึ่งหากมีปัญหาเกิดขึ้นจะสามารถนำข้อมูลที่สำรองกลับมาใช้งานได้อย่างรวดเร็ว
ตลอดจนมีอุปกรณ์สำรองไฟฟ้าและควบคุมแรงดันของกระแสไฟฟ้าเพื่อป้องกันความเสียหายของอุปกรณ์
และข้อมูลทางการค้า
นอกจากนี้บริษัทได้ปรับเปลี่ยนระบบคอมพิวเตอร์ออนไลน์ทั้งหมดให้เป็นเทคโนโลยีที่ทันสมัยเพื่อรองรับการขยายงานในอนาคตแล้วและทางบริษัทฯ
ยังได้เตรียมมาตรการป้องกันการโจรกรรมหรือบุกรุกข้อมูลการโจมตีของ Virus Mail ทั้งหลาย
โดยมีระบบ Fire wall ที่มีความปลอดภัยระดับโลกเป็นตัวกรองและป้องกันเป็นอย่างดี